Document ID: 32006R0433

KOMISIJAS REGULA (EK) Nr. 433/2006
(2006. gada 15. marts),
ar ko groza Regulu (EEK) Nr. 1538/91 attiecībā uz references laboratorijām ūdens satura uzraudzībai mājputnu gaļā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 1906/90 par dažiem standartiem tirdzniecībā ar mājputnu gaļu (1), un jo īpaši tās 9. pantu,
tā kā:
(1)
Komisijas 1991. gada 5. jūnija Regulas (EEK) Nr. 1538/91, ar ko ievieš sīki izstrādātus noteikumus Regulas (EEK) Nr. 1906/90 par dažiem mājputnu gaļas tirdzniecības standartiem īstenošanai (2), 14.a panta 10., 12. un 12.a punktā paredzētas sīki izstrādātas pamatnostādnes par kontroles līmeņiem un pasākumiem, kas references laboratorijām jāveic ūdens satura uzraudzībai mājputnu gaļā.
(2)
Kopienas references laboratorijai “Het Spelderholt”, kas minēta Regulas (EEK) Nr. 1538/91 14.a panta 14. punktā, vairs nav iespējams turpināt darbu.
(3)
References laboratoriju darbības pieredze liecina, ka vairs nav vajadzīga atsevišķa Kopienas references laboratorija. Pietiekami ir tās vietā izveidot koordinācijas padomi valstu references laboratoriju darbības pārbaudei.
(4)
Koordinācijas padomē jāiekļauj Kopīgā pētniecības centra (KPC) ģenerāldirektorāta References materiālu un mērījumu institūta (IRMM), Lauksaimniecības un lauku attīstības ģenerāldirektorāta un trīs valstu references laboratoriju pārstāvji.
(5)
IRMM pārstāvis ir padomes priekšsēdētājs un rotācijas kārtībā izvēlas valstu references laboratorijas.
(6)
Regulas (EEK) Nr. 1538/91 VIII pielikumā ir visu references laboratoriju nosaukumi un adreses. Vairākas dalībvalstis ir paziņojušas Komisijai par valsts references laboratorijas nomaiņu. Malta ir nosūtījusi Maltas valsts references laboratorijas nosaukumu un adresi, un šī laboratorija atrodas kaimiņvalstī. Tādēļ jāatjaunina atsevišķu references laboratoriju nosaukums un adrese un jāiekļauj Maltas references laboratorijas nosaukums un adrese.
(7)
Regulas (EEK) Nr. 1538/91 IX pielikumā izklāstīti īpašie uzdevumi, kas jāveic Kopienas references laboratorijai un valstu references laboratorijām. Organizatoriskās struktūras izmaiņas attiecībā uz references laboratorijām ūdens satura uzraudzībai mājputnu gaļā jāatspoguļo IX pielikumā.
(8)
Attiecīgi jāgroza Regula (EEK) Nr. 1538/91.
(9)
Šajā regulā paredzētie pasākumi ir saskaņā ar Mājputnu gaļas un olu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 1538/91 groza šādi:
1)
Regulas 14.a pantu groza šādi:
a)
minētā panta 12.a punkta otro daļu aizstāj ar šādu:
“Valstu references laboratorijas līdz katra gada 1. jūlijam nosūta šos datus 14. punktā minētajai ekspertu padomei, kas veic datu turpmāku izvērtēšanu un apspriežas ar valstu references laboratorijām. Rezultātus iesniedz izskatīšanai pārvaldības komitejā saskaņā ar Regulas (EEK) Nr. 2777/75 18. pantu.”;
b)
minētā panta 14. punktu aizstāj ar šādu:
“14. Ekspertu padome ūdens satura uzraudzībai mājputnu gaļā darbojas kā iestāde, kas koordinē valstu references laboratoriju pārbaudes pasākumus. Tā sastāv no Komisijas un valstu references laboratoriju pārstāvjiem. Padomes un valstu references laboratoriju uzdevumi, kā arī padomes organizatoriskā struktūra izklāstīta IX pielikumā.”
2)
Regulas VIII pielikumu aizstāj ar šīs regulas I pielikuma tekstu.
3)
Regulas IX pielikumu aizstāj ar šīs regulas II pielikuma tekstu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 15. martā

Labels: 7
0
18
17